Tenonotzaliztli inic moçen nonotzazque maçehualtin in itechcopa monemachtizq; inin neyolcuitiliz, in yquac Teopan quinçentlalia, quin cenquixtia inin Teopixcahuan Quaresmatica.	
 Ma yehuatzin in çemanahuac ipal nemoaloni Dios, amech mo maquili in ilhuicac iteotlanetzin: in nican axcan oàhuallaque oàçenquizaco, ini teopan chantzinco inic animaaltizque anmopapacazque in axcan ipan itlaçomahuiztlahiyohuiliz cahuitzin in totlazotemaquixticatzin Iesu Christo: ca nel topâpa quimonequiltia, qui motlapolhuiz in ilhuicac teoalhuaz tli Santo Sacramento neyolcuitiliztli, in yeoncan quizameya; molloni, in yectli, in chipahuac, in tlazotehuiltic, Atl, in iehuatl ic mopapaca ic mochipahua ini tliliuhca ini catzahua in toyolia. Auh huel zenca monequi, in acachtopa axcâ, ta mech izcalizque, tamech ixtlapozq; ini techcopa in câ tlehuatl in zaienomatla ihuayan mextecomac, annemi, in  huel ic anquin tetzahuia in oczequintin, amohuâpohuâ christianostin caxtilteca, auh ca yehuatl inic amech itta in àmo, an tla neltoquiliz tlapaltique, in zayenoma axcan ayamo monelhuayotia ayamomotla aquilotia initech in amoyolo in teotlaneltoquiliztli; [Fol. 2] ipâpa ini tlaneltoquilitzin Dios, ihuan ini tlayecoltilocatzin zêquizcatzopelic zêquizca à huiac; auh in amehuantin in tlacamo tecuicuitlahuiliztica temamauhtiliztica, à mo anqui yolo cacopahuia in teotlaneltoquiliz tlachihualli auhca, àmo yehuatl in quimonequiltia in Dios camozenyolocacopahuiz oczêca qualca intlen ic axcan namech nonotza neyolcuitiliztli Sacramento, ca iuh qui in inmochihuaz moneltiliz.	
In actehuatl in tic nequi in tic elehuia, tic chipahuaz ini catzahuaca; ini tliliuhca in moyolia: canicanca in ticchihuaz in ticneltiliz, acachtopa micâpa motepotzco timocuepaz ticytaz tic ilnamiquiz in monemiliz: auh ticpoaz, ticzentocaz, in ixquich motlatlacol, inic itzinco icpactzinco otinen in moteotzin motlatocatzin Dios inic oticmo teopohuili in àmo teopoalloni inic à mo ticmotlazotili inçenmahuiz tlazotlaloni. Auh intla yeiuhqui intlamoch oticzêtlali in motlatlacol, in tla à octle quitequi pachoa in moyolo, niman ycatichocaz, yca telçizihuiz titla ocoyaz, in oticmoteopohuili mahuiz Teotzintli Dios auh nimâ tipehuaz intic pohuiliz tic pâtlaxiliz in moteyol cuiticauh yca tipehuaz in hue huei in temictiani tlatlacoli, zatepan tictenehuaz in tepitotô, in azoteca otimononotz otihuetzcac oticamanalo &c. Auh àmo titlatolzaçacaz àmo tlatoltica tictlatiz ticquimiloz in motlatlacol, ca ictic ohuetiliz in moneyolcuiti liz, auh ca àmomelahuac mitzcaquiz in moteyolcui ticauh cazan ictic xiuhtlatiz, canel oczentlamantli in amotlatol; cuix mochitlacatl ipan omohuapauh omozcalti? Cazêca ohue. Zan in quenin omochiuh inquenin ipâ otihuetz tlatlacoli zan yenohuel iuhqui in ticmocuitiz in ticytoz àmonotetech tictlamiz, [Fol. 3] tecatimoquixtiz. Auh niman àmozeticpinahuiz cahuaz nozoticmauh cacahuaz ìn manelye zenca tetzauh tlotlacali in yuhqui oczequintin xolopitin quichihuani ypâpa intla yuhqui ticchihuaz ca ictic nenquixtia tic nen poloa, in moneyolcuitiliz, ca àcâ onpohui ca oczepa mone qui in ixquixihuitl otictlatitinenca tlatlacoli ticmocuitiz yan cuican in izquixiue tlatlacoli tlapilchihuali yeica ca in oquic otiztlacatinêca ca à tle onpouh inmoneyolcuitiliz inmanelye zaço quezquipoati teochihualoc, canel oticmotlatililizquia in Dios intlatlacoli inmoch qui motztilitica inmoch ixpâtzinco pâhuetztica in ixquich toyolo itec tictlatiznequi, auh yeica in in çenca huei tlatlacoli quichihua in aquiq; quimoztlacahuiliznequi in à ic hu el iztlacahuiloni. Auh inhuelic tictzonquixtiz ticneltiliz inmelahuac in ma huiztic neyolcuitiliztli ticytaz intla itla momamal mochiuhtica in açoteaxca tetlatqui nozotemahui zo, auh nimâ mitzcahuaz tictecuepiliz, ahue in tla zêca ticnotlacatl timotoli nia mitztequipochoz inic tictemoz tictecuepiliz yeica in tlaca momitzcahua intlen momamal mochihua ca amoticaxiltiz in melahuac neyolcuitiliztli oczenca qualca in temahuizo, ca te ixpan timotla tolzuepaz inic tictecuepiliz. Auh in ic amocana timotzotzonatiuh timotlal namiquiliz tlapaloltiz inipan moneyzcuitiliz. Zan xictepotz tocatiuh in nicâ micuiloa intetlatlaniliztli initechcopa matlactli teo tenahuatili ca oncan moyolomaçiz intlen otic ytla co initechcopaze in itech copa ame &c. Auh cazâye no ipâ mitztlatlanitiaz in moteyolcuiticauh; auh in canin imonec yan ca ic mitznonotzaz ca ic mitzyzcaliz intlen moyolo qui mati oticchiuh, auh à mo mecatica zanpaca yocoxca [Fol. 4] mitzmacaz intlen motlamazehualiz Penitêcia, auh in tehuatl mozèyolocacopa ticzelia ihuan ticneltiliz inic tic axiltiz intlen qui monequiltia in Dios.	
	
Nican ompehua in huei neyolcuitiliz, Amatl.	
¶ Tenonotzaliztli icmomelauhacacaquiltiz in moyolcuitia, inque enin, huel ynahuatil inteyolcuitiani in huel quipiaz, huel quitlatiz intetlatlacol, ypampa in maçehualtî ca nimâ àmo yuhquimati, ypâpa in mochipa, quitlatia in huehuei tlatlacoli.	
Notlaçopiltzine, in nican axcâ, otihual mo huicac, in oquimonequilti in Dios oc notehuâ otâçico inipan inin cahuitl inic axcan ticpapacaz, ticchipahuaz in moyolia ma nimà anca nele axcâ çêca huei in omolhuiltic omomaçehualtic, in ilhuicac tetlauhtilli, quexquichtin in ocnotehuan, omomatia oquimomacehuizquia in ye axcan ticmomaçehuia, auh àocmo quimomaçehuiq; Auh inin macamo quen xicmochihuili in mix in moyollo, macamo xinech pinahua maca mo xinech mamati, ca in maçihui inin, yeyantzinco nica in Dios, yhuan nixiptlatzin, cani tlalticpac tlacatl yuhqui tehuatl, canohuelitiz in ninalahuaz ninoçoquipetzcoz yhuâ ocqualca ninoçoquineloz in àmotehuatl; intlacamonech mopalehuilli in Dios inihuicpa ninomaquixtiz intlatlacolli; auh in axcan xicmitalhui xicpoa, in tlêmo tlapilchihual, in manel çencatemamauhti teyçahui, ca àmo ic nimitz, notetzahuiz canel tlalticpac inticate, yhuâ macamonomitz ilnamicti intlacatecolotl [Fol. 5], in açoaca huel nic ilhuiz nic nextiliz, caniman amohuel mochihuaz, yeyca in titeyolcuitia, ca otech moçen nahua tilli in Dios inic ytec in toyollo tic çentzatzaquazq; ticpiazq; in tetlatlacol, auh intlaçe teyolcuitiani, quêmaniâ, ytla, quicama, macahuani, ca çêca huey inipan mochihuazquia, ca çê ca huey inic quimotlatzacuiltilizquia, in santa Iglesia; caycenmayan quicahualtizquia, initequiuh, in teyolcuitiliztli, yhuan ytla ocçentlamantli, oc qualcahuei, tetlatzacuiltiliztli, ypâ mochihuazquia. Auh in axcan xicmitalhui, xicmopohuilli, in motlatlacol, ca amo icninotequipachoz, cahuel noçêyolocacopa, in nimitzcaquiz, canelyehuatzin in Dios in ticmolhuilia, in ixpantzinco timoyolcuitia, auh ca çenca, ic noâcatzintli, canel çenca huei, tetlaçotlaliztica, mopampa Cruz titech omomiquilli, auh in axcan amoximotequipacho, çan huel xic tonehua in moyolo, inic oticmoteopohuilli, in amoteo poaloni, ca mitzmopalehuiliz, mitzmocnoytiliz Ximixicuilo, xicyto in Côfession.	
Ica inimachio in Cruz ninomachiotia, maxitech momaquixtili, to Teotzine, ininhuicpa in toyaohuan, yca initocatzin te Tatzin, Tepiltzin, spiritu Sancto, mayuh mochihua.	
Ninoyolcuitia ixpâtzin co in çenhuelitini, teotl Dios, yhuan in mochipa moçemaçitzinotica çenquizca chipahuac ichpochtli Santa Maria yhuâ in S. Miguel Archangel, S. Iuan Baptista Santotin Apostoles S. Pedro S. Pablo in mochintin Sanctome yhuan tehuatzin tinoteyolcuiticatzin, canel çêca onitlatlaco, tlalnamiquiliztica, tlatoltica tlachihualiztica, ica innotlatlacol innotlatlacol, ica in nohuey tlatlacol. Auh ypâ pa in cêca nicnotlatlauhtilia [Fol. 6] in çemicac moçemacitzinotica, çêquizca chipahuac ichpoctli, Santa Maria, yhuâ in S. Miguel Archangel, S. Iuan Baptista, Sanctotin Apostoles S. Pedro S. Pablo, yhuan in mochintin Sâctos, yhuâ in tehuatzin tinoteyolcuiticatzin ma nopampa xicmotlatlauhtilican in notlatocatzin Dios, mayuh mochihua.	
	
¶ Tetlaniliztli ic moçentlatlanizq; in ixquichtin moyolcuitiznequi, in ayamo quipehualtia inin neyolcuitiliz.	
[1] Yequexquich cahuitl in otimoyolcuiti. R. ca ye zexihuitl ye òxihuitl &c.	
[2] Tlen motequiuh, tlen moficio? Tlen ictimotlayecoltia. R. Ca ni Governador, Nacalde &c. I. nitlacuilo ni quauhxinqui ni tetzotzonqui, nitlalchiuhqui &c.	
[3] Cuix tinamique? Cuix ticno oquichtli? Cuix zan iuhtinemi? Titelpochtli? Auh intla çihuatzitzintin motlatlanizque.	
[4] Cuix tinamiq; cuix ticnoçihuatl, cuixnozo zâiuh tinemi, cuix nozo huel octimaçiticat, ichpochtli, R. 	
[5] Caninamique canic no çi huatl ca çan iuhninemi ca huel oc ninazitica nichpochtli.	
[6] Cuix ticmati, in teoyotl? In nauhtlamantli, yhuan in neltoconi? R. ca quemaca canicmati. I àmotzin.	
[7] Cuix amochtie, iln amic in motlatlacol? Cuix omochtic nechico, in ic axcan nixpâ, ticmocuitiz. R, Caque maeatzin, ca omoch nicçentlali?	
[8] Azoçeticmauhca cahuaznequi, ticpinauh cacahuaznequi anozo oçeticpinahuiz cauh otic pinahuiz tlatih in yquac occepa otimoyolcoiti. R. Caq; maca ca oçenictlatica nic pinahuiz cauhca, nic mauh cacauhca, in notlatlacol àmo nicnocuitica ca nic [Fol. 7] ytoa, caquin iquac in nomiquiliz tepan nic nextitehuaz nicpâtlaztehuaz.	
[9] Xic yto, xictenehua catle, huatl àmoximomauhti àmoxipinahua, ca ic nicâ nech motlalillia, in Dios in nic papacaz in miyaca in mopalanca, ca àmonimitz notetzahuiz caneltitlacoonime. R. Ca melahuac intic mitlalhuia catimote à altilia catimotepapaquilia timote çêcahuilia, campanelnozo tinech motlaxiliz? Auh ca onic chiuh ca onic notequiuhti in à chihualoni tetzauhtlatlacolli, ca iniquac nitla huanqui çentlacatl oquichtli itech onacic &c.	
[10] Auh quezquipa, in ye ipan timoyolcuitia, in ontlatlacolli? R. Caye nauhpa, macuilpa &c. In axcâ monequi ocçepa iancuicâ tictepotztocaz ocçepa, in izquixiuh tlatlacoli, in oquic otictlatica in çentetl oticteneuh axcan, yeica ca àtle, ompouh in izqui otic chiuh neyolcuitiliztli. Auh in axcan xiauh in mochan moch xictepotztoca xictlaolpoa, in izquixiuh tlatlacolli quin moztla nozohuiptla, tihualaz, timoyolcuitiquiuh, canican nimitzchixtica, ca nozenyolocacopa, nimitzpalehuiz, nimitzçencahuaz, canel notequiuh, canel nonahua til. R. Cayequalitzin otine ch mocnelilli camoztla oc çepanihualaz.	
[11] Cuix oticçemixnahuati? Cuix otic telchiuh in tla tlacolli, cuix noço àcamochan ticpia, in axcâ in mitztlatlacolcuititica. R. Ca quemaca caçe çihuatzintli nochan nicpixtica auh ca ye ixquich, cahuitl in àmoniccahuaznequi.	
[12] Xi auh niman axcâ xicquixti, xic yhua xictlalcahui, zatepan timozêcahua quiuh, yeica in tlacamo ca àtle onpohuiz in moneyol cuitiliz, ca oc çepa, ynahuactitlatlacotiuh. R. Caquemaca catel axcan nic centelchihuaz.	
[13] Auh xihualauh yequezquipa in mitzcahualtia in teyolcuitiani intlatlacoli [Fol. 8] in mitztlacahualtia, in amotic cahuaznequi. R. Ca yenauhpa macuilpa &C.	
[14] Cuix omitztlamaçehualizmacac? R. Caquemaca Auh cuix, otic neltili, intlê ic, omitztlamaçehualmacca. R. Ca àmotzin ca çâ onitlatziuh, ca ipâpa onic cauh Axcan niman xic neltilitihuetzi, in tlê ni mitznahuatia tlamazehualiztli, àmoxiccahua, ca nel ictic moyolpachihuitilia in Dios inipâpa, otitlatlaco.	
	
¶ Tetlaniliztli in ytechcopa in matlactetl,  yteotenahuatil tzin in Dios, yhuan ytechcopa in macuiltetl inahuatiltzin Sâta Iglesia, yhuan ytechpa iniz qui teicnoytaliz tlachihualli, yhuan ini nematiliz in tonacayo, yhuâ inihuelitiliz in toyolia, yhuan noytechcopa inchicontetl, temichianitlatlacolli, auh nonicâ motlallia inizquitetl tenonotzaliztli in huel yyeyeyan monequi.	
[1] Cuix oticmotlaçotilli oticmoçenteomachiti, in çan huel yçeltzin in Dios, ipalnemoani, in huel mochiyca in moyolo in motlalnamiquiliz? Cuix noço, ytla, oc zentla mâtli in zan, ytlachihualtzin oitech, timotlapololti in oticneltoca oticteotlapiqui oticteoma. R. Ca quemaca onicnozentlaçotili mochiyca in noyolo, yeçe caquen manian, onicneltocac in temictli, in xiuhtzintli in peyotl in ololiuh qui? Yhuan in occequitlamantli.	
[2] Cuix mochiyca in moyolo, otic ilnamic oticneltocac, R. Ca àmotzin cazan ipampa in quemania yuh niquincalia in zequintin nohuâ pohuâ &c.	
[3] Cuix itla teo, tlaneltoquiliz [Fol. 9] tlamahuiçolli oytechtimotlapololti? R. Ca àmotzin.	
[4] Cuix ytla, tlateotoquiliz necauh cayotl, inquiteneuhtihui huehuentotô, mocolhuan tlateotocanimeotic neltocac, oticnelticama? R. Caquemacatzin.	
[5] Cuix tiquin pixtica in mochan inchalchiuh coconeme chalchiuh tamaçoltin. R. Caquemacatzin.	
[6] Cuix tonayâ tiquinquix tia cuix, tiquin totonia? Cu ix tiquimiych caquimiloa tiquin mahuiztillia? R. Caquemaca.	
[7] Cuix ticneltoca in cayehuâtin mitzmaca, in mocochca in moneuhca in yuh moztlacahuitihui huehuê toton mocolhuan inipan omique in hueytlatlacolli tla teotoquiliztli? Auh cuix yuh timomati in ca in paltipactica, incayehuatin qui totonilia in moqui ahuac in mothual in camitzmaca in axcaitl innecuiltono lli netlamachtilli? Ypâpa caticmaticate ca amôcatean miaquintin in amechtlapololtitinemi intlacatecolotl in çayenoma axcâ? R. Caq^maca camelahuac in ticmitalhuia a cuix nimitznotlatililiz? Canel tixiptlatzin in Dios, canochan niquin pixtica in otiquinmotenehuilli.	
	
Tlaxihualauh nopiltze, timotolinia, in oc noma çaye axcan tlayohuayan mex tecomac mitznemitia in tlacatecolotl; auh quenmaxayactic chiuhtimi in ixpâtzinco in Dios, in moch quimocê machiltitica? Auh càtlehuatl in ic timotenehua tiCristiano inic, itetzinco tipouhqui in zâçehuelneli teotl Dios? àmoyeyuhca in moyolo inipan in huelnelli neltoconi Credo ihuan Articulos in cazan huel yceltzin in Dios in zenhuelitilicecatzintli cazâ iceltzin quimotemaquilia in axcaitl intlatquitl necuiltonolli netlamachtilli. Tlê in hueli in tetotontin? Cuix tlacaqui? Cuix yolizmati? Amozantetl texcali ycocopalo, yocotzoyo. In axcan àmohuâpohuan [Fol. 10] Caxtilteca qualtin Christianos, in tlapanahuia ic mocuiltonoa motlamachtia inàmo an quimacizq; cuix Chalchiuh coconeme Chalchiuh tamazoltin quintotonitinemi? Quimiychca qui milotinemi? Amozâ quimo çenmachiltitinemi in çâ huel, yçeltzin neli teotl Dios, quimoçentlatlauhtilitinemi yhuâ inimahuiz ixiptlatzin in totlaço temaquixticatzin IESU Christo, yhuan inimahuiz ixiptlatzin intotlaçomahuiz nantzin Santa Maria yhuan inin tlaço Sanctotzitzihuan in quimoçenmachiltia, quin motlatlauhtilia quin motla ytlanililia, cuix itla ic quineneloa, iniuh qui a mehuantin in tlaneltoquiliz tlachihualli, auh tlen yhueli intlacatecoltl? Cuix àmo no motolinitinemi? Amo ytlatelchihualtzin in Dios.	
[8] Axcâ nimitz çennahuatia nopiltze à oc moçepa tixpopoyotiz caictic itlacoa inmotlaneltoquiliz in tlen ticmotequitia, nican nixpan xiquin hualhuica in tlacatecolotl yxiptiahuan in ic motepehuazq; mo cenmanazque. Auh in tehuatl, monemiliz, in tlen motlamazehualiz timacoz, cahuel ocnomaquitzitz quitinemi in tlacatecolotl in àmoyolo huel oc noma amix popoyome: zâ yeihui in amech tlaneltoquiliz itlacotinemi inic àmo, an quimozêmachiltizque in çan huel içeltzin in nelli teotl Dios in mochi, yhuelitzin; auh cazan yehuatzin iceltzin initech copatzinco, hualehua in ixquich in quexquich initechmonequi in zemanahuactli, caçan içeltzin in çentlatquihuacatzintli; ca àtle onca ytla ocçentlamantli in manel huel mahuiztic tlachihuali in iuhqui ilhuicatl, tonalli metztli çiçitlaltin, in ma òye ihueli inic itla quitemacaz, camochin quimoçentemachiliticate in Dios, auh in tlacamoquimonequilti, ca ayac moliniz caayac [Fol. 11] mocuecuetzoz, ca àtle in huelli ca çemicac icxitlâtzinco molinitinemi momalacachotinemi.	
[9] Cuix oc nomazaye axcan ticneltoca, timomati in oncate ahueque? R. Caquemacatzin.	
	
[10] Auh cuix ticneltoca inca itech, hualquiza, hualehua in tepetltlaloc, ihuan in oczequi, huehuecapan tepetl, in iquac iancuican momexotia, in yquac ica, y, totonillo in tonalli quipotoc, quixtiaintlalli cayeuh cuepa in atl, auh in tehuatl, cuix yuh timomati in acame oncateAhuaque in iuhquichihua, in yancuican qui yolitia in mixtli, inquiahuitl. R. Caquemaca.	
[11] Cuix ticneltoca in huel yehuâtin in pampa tlamo chihua, intlalticpac, auh cuiçan yeihui in anquintlamamaca in, câdela, caxitl, copalli &c. R. Caquemaca camelahuac in tic mitalhuia.	
[12] Auh quezquipa in oticmotequiuhti? R. Ca yexpanauhpa macuilpa &c.	
[13] Cuix huel mochi yca in moyolo in oticchiuh ca quemaca. I. amotzin.	
	
Ioxolopitine in axcan yeo àmopâ tonac yc omo pâ tlathuic auh ocnomaanquinequi in tlayohuayan mixticomac anemizque amicampa àmotepotzco ximocuepacan, (noço, oc achiquali nic ytozamixpampa) auh xiquimitacan, xiquin mahuiçocan, in tlaneltoquiliztica amotecahuan Iapontla ca, yhuan in oczequintin in quin axcâ oquizelique in tlaneltoquiliztli, ca ye, tlaneltoquiliz tlachihualtica, ò amech panahuique, ò amech tlaztiquizq; canel àtle icqui tzotzonaquitlacoa in tlaneltoquiliz tli ca àmotlateotoquiliz xolopiyotl, ic quineneloa in yuhqui amehuâtin caye içenmayâ oquizentelchiuhque oqui çemixnahuatique in tlateotoquiliz tli ipan onenca (in yuhqui amehuantin) in, yquac oquitaque oquimahuiçoque [Fol. 12] in ilhuicac tlanextli, tlaneltoquiliz, in axcan amehuantin anquimixcahualtia. Auh, in axcan cayehuel ytech inin yolo, omonelhuayoti, ca aocotle huel quen quinchihua, ca ypampa intlaneltoquiliztli, miqui, ca ypampa imezo in tlalli ic catequia, ic quinextia, ca çenca tlaneltoquiliz tlapaltique. Auh huehueintin Martyres mo chihua, tlaço Sanctotin mocuepa in yuhqui o anquimahuiçoque, in ye nechca nican Mexico oquin mohuei ilhuichihuilili in tonantzin Sâta Iglesia inipampa in çemanahuac tla toca teopixque Sûmo Pontifiçe in totecoyo IESU Christo ixiptlatzin nican tlalticpac oquin mo Sâcto tenehuili, aquin mo Sancto mahuiçotili, in huâ oquin mopohuili inhuan oquin micuilhui inoczequin tin Sâtotin ilhuicatl itec motlamachtiticate itlantzinco in Dios. Auh in teo tlaneltoquiliztica antetiachcahuâ in huel oanquinpannahuizquia yehuel teycâpa tetepotzco, oanmocauhtiquizq: auh huel yehuatl quichihua in ic ocnoma ayamo anquiçê telchihua amo anquiçe mixnahuatia intlateotoquiliz necauh cayotl, intlateotoquiliz tlachihualli, inin tech hualehuatica, hualnel huayotica inçemicactlayo huayan onenque amocolhuan tlateotocanime.	
[15] Cuix in, yquac aca omo miquili in àçomohuayolqui in àço, ocçetlacatl, cuix Ayatl, piçietl, mecapalli, cactli, tomin, atl tlaqua lli, oanquihuicaltique, inipan oanquitocaque, oanquiquimiloque in amo oquima in teopixqui? Afirmativè caquemacatzin ca melahuac ca oticchiuhq; negative, ca àmotzin, ca àmonicmati, & sic de çeteris.	
[16] Auh inin, amotlateotoquiliz tlacatecolo nahuatil, cuix ipampa in anquitacatla, anmomati, auh ca zanhualaz caçan hualmocuepaz iniquin on, ca oczepa [Fol. 13] nemiquiuh in nican tlalticpaccazan, octlamaçehuato, in canin ximoayâ tlatenehuaya, in xolopitin huehuentoton, ìn àcâ oqui mahuiçotiaque in ilhuicac tlaneltoquiliztli, tlanextli? In ye axcan, oamolhuiltic oamomacehualtic. R. Ca quemacatzin. I. amotzin?	
[17] Cuix tictoca, in motomin cuix tictlatia? Cuix tic molhuia ca occepa tihualmocuepaz iniquinô, intlaotimic auh caquin yquac in motechmonequiz?	
[18] Auh itla çihuatzitzintin nicâca in motlatlanizque, in mochipa quimotequiuhtiani, ocqualca in altepetl ipan.	
[19] Cuix in yquac, omomiquili moconeuh, cuix acatica, otictlallilli in momemeyalo, in mochichihulayo? Cuix ipan otictocac. Cuix noço in câpa toctoc? Cuixompatiauh, ticnoquiz ticpipiaçoz, in mochichihualayo.	
	
In axcâ xiccaqui xictlapo in mix in moyolo, in cê tentica in ontentica nimitzizcalia nimitznonotza, auh in mazan, yuhqui otiçêya ticochi ic nimitz ixitia in huelnelli tic çenmatiz tic çêneltocaz, ca amo yehuatl, on tlacatecolotl ite ixpopoyotiliz itecanecacayahualiz in ipâ oquimiti oquintololti in huehuentoton in mixitl in tlapatl in tlahuanaliztli, ca in tehuatl cayetoc çentelamâtli caye omopan tonac caye omopâ tlathuic, ca aocmoyohuayâ in tinemi, cayeti Christiano, caye itetzinco otimopouh otimonetolti in çan huelçeltzin nelli teotl Dios in, onca izê huelitzin inipan in yoliliztli inipâ in miquiliztli, auh canicanca in monahuatil, in ticneltocaz in ticmatiz, inipâ ycuiliuhtoc in ilhuicac amoxtlamachiliztli in yehuatl huelnelli neltoconi. Ca yexcan in motetla lilia in Dios, Purgatorio, Limbo, Infierno, Purgatorio ca ompa yauh nin yolia inye huantin Christianos, tlaquatequiltin in amo caxiltitihui in nican tlalticopac inin [Fol. 14] tlamazehualiz, ca oc ompa quitzonquixtitiquiza; tletica quinmotlamaçehualmaquilia in Dios, oncan moçencauh tehua mochipauhtehua in ixquich cahuitl quinmotlatlalili lia in Limbo, ca ompa in çe micac tlayohuayan, auh caompa quin motlalilia in Dios in pipiltzitzintin in zâ yuh momoquilia in àtle quimomazehuitihui innequatequiliztli in Sâcto Baptismo, auh in yque in caôpa quin mopilia in Dios ca yehuatzin quimomachiltia, in tlen quin mochihuiliz, ca ayac aquin huel quimati, auh yeçe àmotleic motolinia àmonotleic papaqui çâ tleyohuayâ onoque. Auh in ic yexcan cayeompa in Infierno in amocolhuan çemicac, oqui tocayotique Mictlan, Atlecalocan, Apochquia huayocan. In iuhqui quinmachti tlacatecolotl qui toca yotizque auh caye oncan in inçentepeuhticate zentzauhticate in oquin tla pololtitinenca in huehuetque amocolhuan ihuan in ocnoma amehuantin axcâ amech tlapololtia; auh cayehuantin, oquin tocayotitehuaque tzitzimime Coleletin, Tzontemoctin in inpâ omixeuhtinenq^ in aqueq^, tlalticpac tlacacateTezcatlepoca, Tlalocâtea cuhtli, &c Yhuan in oc çequintin oquimiztlacahui ti nêque in huehuetq^, in çan omo teonenequia in çan omoteotlapiquia; auh caye ompa in inhui in mochintin, tlateotocanime idolatras, ihuan in ereges judios, luteranos, yhuan in ixquichtin àmoqualtin Christianos in çan quitlacoa in zanquixpoloa, ini pan tzonquiça inipan miqui in temictiani tlatlacolli in àmomoyolcuititihui in àmomopalehuitihui, moçêcauhtihui auh ca oncan ye içenmayan, oquinmoçemixnahuatili in Dios ca aocmo occepa quiçazque cazemicac ompa tletica quintolinizque, quin tlahiyohuiltizque in tlatlacatecolo [Fol. 15] in oquin tlacamatque in oquin tlayecoltique in nican tlalticpac.	
[20] Auh in ilhuicatl caytlatoca tecpan chantzinco in Dios, auh cazemicac ompa papacoa, necuiltonolo netlamachtilo ilhuitihua, àtle ompa huel açi in tetolini in tecoco zemicac yolihua, auh yeoncanin inhui inicniuhtzitzihuan ini tlaço tzitzihuan Dios in oquimotlacamachiltique, in oquimotleyecoltilique, in àtle ic oquitzotzonque oquixopeuhque ini teotenahuatiltzin yhuan in melahuac, otlaneltocaque. Auh in quitoa neltoconi Credo in oczepa, mochitlacatl yolizmozcaliz, ca àmo ipampa in nican oczepa nemiqui huè tlalticpac ca, y, huelitilizticatzinco in totlaço temaquixticatzin IESU Christo mozcalizque, auh in qualtin yectin quin mohuiquiliz in ompa ilhuicatl ytecgloria ini tlatoca chantzinco, auh in yehuâtin àmoqualtin icen mayanquin mixnahuatiliz, mictlan quin motepehuiliz mochin, quin mohuicaltiliz in tzitzimime coleletin tzôtemoctin, tlatlacatecolo in axcâ yohuallic ecatl quimonahualotitinemi in amech tlapololtia ic zentzaqualozq, aocquic occepa quizazque.	
[21] Cuix ticneltoca intemic tli in Peyotl, Ololiuhqui, Tletl, Tecolotl, Chiquatlicoatl nozo itla occentlamantli quimoteotiaya in mocolhuan huehuetque.	
	
¶ Tetlataniliztli ynitechpa in Amo motlapictenehuaz initocatzin Dios.	
[1] Cuix quen maniâ òtictlapicteneuh ini mahuiztocatzin Dios? Oticchiuh Cruz? Otican juramento, juramentotica, oticneltilli in tlen àmo melahuac ticmati in azozan ic otitecocoli, in aço aca omitztlaxtlahui  [Fol. 16] omitztlahuanti, inic tehuicpa testigo otimochiuh? R. Caneli ca melahuac, ca onicchiuh ca onic notequiuhti, I, àmotzin.	
[2] Cuix nozo testigo otimochiuh inipampa monamictique in zantlapic oticyto oticteneuh in caticmati in ca àtle ictzotzoni in teoyotl nenamictiliztli, yhuan catiquimiximati in monamictique auh zan moch iztlacatiliztli ypampa in amehuantin an mazehualtin, mochipa yuhqui anquichihuani, ompa teixpan anmoquetztinemi, anquineltilia intlen amo an quimati; âuh cuix omitztlahuantique omitztlatecontilique in iuhqui oticchiuh?	
[3] Cuix noço aca àmoqua li Christiano caxtiltecatl, omitztlaxtlahui inic yhuic pa timo juramentotiz, in àço teopixqui in aço aca oc çemahuiztic tlacatl in çan moca in çan mopampa quimahuiz poloznequi in çâ aquin Diablo ixiptla in çan icmotzoncui motlahuelquixtia, R. Caquemacatzin, I. àmotzin.	
	
In ixquichtin Christianos çemanahuac, huel amechmotetzahuia yhuan çequintin, zâ amoca huetzca amoca paqui in quita quimahuiçoa in zancexicali, octli noço çentecontontli, vino ic anqui mictlâ tlaça, in amoyolia, yhuan ipampa anquimaca in tlacatecolotl. Auh in manel Cacatzactin, Chonotin no ço Iapontin, mochintin amoca huetzca amoca pa qui ic amech tlatzohuilia, in quita quimahuiçoa in amo yeliz in zan cuecuepqui ipampa in çaçoquexquich quinequizque, in amoqualtin Christianos, in teca anquitozque, anquineltilizque ixquich quichihua, yeica in àtle ipâ amito an macho, mochi ic anquipoloa in mahuiçotl in nican tlalticpac, quenmache in ilhuicatl itec ixpantzinco Dios, auh in huel ic titotetzahuia, in amoyuhque catca in amech cauhtihui [Fol. 17] àmocolhuan, huel oc zentlamantin catca mima tia ixtlamatque catca tlamauhca ytaya, momahuiz tiliaya. Auh in axcan yeannemi, tle oàmaxque? Quen oan mochiuhque? Tle anquimati? Huelnelli àmoitla ocçentlamâtli in yuh amechchihua, inamech manenencatilia, in tlacamo yehuatl in mixitl, in tlapatl, tlahuanaliztli, in yeic anqui poloa in yollizmachiliztli, yoliztlanextli, in oamechmomaquili inipal nemoaloni Dios. Canoço za yehuatl inipan an hualmohuapahua, an hual mozcaltia in octli in tepach auh maçiihui, in quia in àmotahuan huehuetque ca çantla ixyeyecoliztica, in quia caçan motlamachiaya, (in yuhqui axcan amohuanpohuâ caxtilteca) auh intla, aca quêmanian, quitaya tlahuanqui niman quimictiaya qui po poloaya, auh in axcà cuix ipampa in, ayac amechtlacahualtia, miquiliztica in ancuecuenoti, in ye on monenquixtia, in ye an monêpoloa, yeçe quienmach in amixpopoyome? In amo anquita ini çomaltzin ini tlahueltzin Dios, in amopanca, in amotech, timalihui, initetzin ini quauhtzin ini justiciatzin, in ye amech on çencahua, amech on tlatlamia, yhuâ in oc çequi nepapantecoco, tetoneuh tequi otl, tlacoyotl, in ayaque on çequintin oncate çemanahuac, iniuhqui inpan mochihua, netoliniliz tli, in iuhqui amehuantin, auh tlenquitoznequi, in, àmonoço yehuatl in ilhuicac tetlatzaquitiliztli, canoço ypan anqui, anqui, toloa, in mixitl in tlapatl tlahuanaliztli, in nepapâ tlatlacolli in iuh mitoz, ini ye yan.	

¶ Tetlatlaniliztli initechpa inic yey teotenahuatilli.	
[1] Cuix oticcac Missa in Domingo yhuâ huey ilhuitl ipâ cuix noço quêmanian [Fo. 18] otic ytlaço? R. Caquemacaca onic itlaco.	
[2] Quezqui in Misa oticitlaco? R. Canahui macuili &c.	
[3] Tlê ilhuitl cuix Domingo? Cuix yehuatl in huel àmonahuatil? R. Caquemaca ca ome Domigo V. G. yhuan çepascoa.	
[4] Cuix yehuatl in achto il huitl pascoa? Cuix noço ye inic ome ilhuitl paschoa? R. Cayehuatl in huel acachto ilhuitl pascoa in huel yan cuican.	
[5] Tleyca in otic cauh, in Missa in àmotic cac in àmoticmocui tlahui? Cuix ypampa in amotihuelit? In aço otimococoticatca, in anoço oitlaomopan mochiuhca? R. Ca àmotzin ca onitlatziuh ca onitlatlahuantinen; catecnihuan onech tlahuantiq^ auh ipâpa in onicauh in Missa àmonic cac çâ onic itlaco.	
[6] Cuix noco çan otimococoaya, cuix noço ipampa in ayac oncatca mitztlapializ? Cuix noço ypâpa in huelticnotlacatl in atle onca motzotzomatzin: idè monechichiuh. R. Ca ipampa in ayac tlapia, in ayac nechtlapializ nochan ca huel ninotolinia canic notlacatzintli, cazan nozel nica, yhuan cazani petlauhtinemi caza àchica notzotzomatzin.	
[7] Cuix titepach tlalia? Cuix tocnamacac? Cuix ipampa in miactlacatl, tic cahualtia in Missa, in Domingotica, in pascotica in zâ mochan quix cahuiticate tlahuana, zeçemilhuitl? R. Ca que, I. amo.	
[8] Cuix àca otic tlatzihuiz mauh inicquicahuaz Missa? Cuix noço otinquin cahualti in monen cahuan, in mopilhuan, in momamalhuan, mochihua? Cuix otiquin tlatequipanolti? Cuix omitztlayecoltique? Cuix ipampa in oquixic cauhq; in teoyotl yhuan in Missa? R. Caque, I. àmo.	
[9] Cuix in iquac tic caqui, ini Missatzin Dios, cuix mocha yca, in moyollo? Cuix noço zan tlentic yilnamiqui. R. Caq^. I. amotzin	
[Fol. 19]  [10] Cuix otitlateoma in ilhuitl ipan, in Domingotica, yniquac otic teochiuh noço Missa otic ytlanili in mo Sancto? Cuix noço çemilhuitl òtitlahuan. Yhuan otitetlahuanti? R. Ca quemacatzin. I. amo.	
[11] Cuix otitlatequipano in tehuatl otimotlayecolti? Cuix otitzauh otiquit otelemix ànoço ytlaoc zêtlamantli tequitl otic chiuh, onic otic xicauh in teoyotl. R. Caque. I. àmotzin.	
Intetlan nenenque yehuatl, in, inmotlatlanizque.	
[1] Yequexquichcahuitl in àmotic caqui Missa. R. Ca yechiquazê metztli, I. chicome, I. ye çexihuitl, I. zâquenman.	
[2] Tleyca tleipampa. R. Canichcapia, canipitzopia caniquaquahpia, ca àmo nechcahua in noteco, ca àhuelniquin cahua in ichcame in quaquahueque.	
[3] Cuix moçel in tichcapia, cuix noço oncate in mitzpalehuia? R. Ca oncate in nechpalehuia.	
[4] Auh tleyca in àmo an mopapatla, inic huel anqui caquizque? Caçan tìtlatziuhqui ca àmoquali ti christiano, àmoticmimacaxilia in Dios axcan, nimitznahuatia, aoquic xiccahua ini Missatzin Dios, ximopapatlacan.	
Tlatoque ic motlatlanizque in aço Governador, in àço Alcalde.	
[1] Cuix oypâ titlato in teoyotl? Cuix omitztequipacho? Cuix oticmocuitlahui? R. Caque. I. àmo.	
[2] Cuix in yquac teopan otitepouh, cuix aca otic ixpacho, in açomonencauh in anoço, oc çetlacatl in mopampa, oquicauh teoyotl inipalehuiloca ini anima? R. Caque. I. amotzin.	
[3] Cuix tiquin nonotza, cuix tiquin, tlatzacuiltia in tlatziuhtinemi inquitlacotinemi in teoyotl? R. Caq^. I amotzin. [Fol. 20]	
[4] Cuix ipâtitlatoa, in quimatizque teoyotl, in mopilhuan in motlapacholhuan, ynic hualazque teopan. R. Caque. I. amo.	
	
¶ Tetlatlanilliztli, initechcopa, ic na hui teotenahuatilli, in tiquin mahuiztilizque in tonâtzin totatzin &c.	
[1] Cuix otiquin mahuiztili, in monantzin, in motatzin motiach cahuan in huehuetque, in ilamatq^ in acachtopa otlacatque? R. Caque. I. amo.	
[2] Cuix quen manian, ixco ipac otinen, in monantzin in motatzin? Cuix in yquac otitlahuan, cuix otiquin mimimicti? Cuix otiquin miyxtetlatzini? Cuix otiquinteteteliccac? Cuix noço quê otiquinchiuh? In aço otiquin tentzon huihuitlac, in aço intzon itech otiquimâ in iuh anquichihuani? R. Caque. I. amo.	
[3] Cuix otiquintlacama in iquac, tlen omitznahuatique? Cuix otiquin palehui inin, netolinilizpan, cuix oincatimochiuh, in yquac cocoliztli inpan, ohuala? Cuix noço zâ otiquintlaz tiquiz inipampa in motlahuanaliz in moxixicuiyo in yuh anquichihuani. R. Caque. I. amo.	
[4] Auh in quenmanian in àçomitznonotza, in açomitztlacahualtia, cuix zan ictiquin nanâquilia intlen amoqualli tlatolli ictiquin pinauhtia ic tiquin cuepilia ini, miyo inintlatol, in çan ic otlmoçoneuh in zâ ic opozon in mochichicauh, in ticnequi maxiquinqua, R. Caque. I. amo.	
[5] In yquac otiquimitac in çà àchica, in tatapatzin, cuix omitztlaocoltique? Cuix  otiquintlaquêti? Cuix otiquin tlapachilhui inin nacayotzin? In çapani, òcatca, cuix noço zan omitztlapololti in maxca motlat qui in omitzmopialtilli in Dios in tictetlaocoliz, cuix zan ilhuiz oquitepitzo in moyolo [Fol. 21] in tzotzocatiliztli. R. Caque. I. amo.	
	
¶ Tetlatlaniliztli, ini techcopa inic macuiltetl, teotenahuatilli, in amotite topehuaz titemictiz.	
[1] Cuix aca oticmicti, in huel omomacmic? In aço oticyxil, in aço oticpayti in àço otic otlacomolhui otic tepexihui, in otic tla, in otlatictocac. R. Caquema catzin, I. amotzin.	
[2] Cuix otitemiquizelehui? Cuix otic nemilitinen, in quenin, titemictiz, in huel momacmiquiz, in aquin? Cuix huecauhtica, in oyuh tic ilnamictinê. R. Caquemacatzin, I. amo.	
[3] Cuix otimomiquiz elehui, otitlaçêtlami inquenmanian? R. Caquemaca. I. amo.	
[4] Cuix aca ticçentelchiuh tinemi, tic cocolitinemi? R. Caque. I. amo.	
Nicanca ic motlatlanizque ichpopochtin.	
[1] Cuix otimopayti iniquac totztli inipampa timotlatlaxiliz, in huetziz moconeuh? R. Caquemaca. I. amo.	
[2] Cuix amo quatequitia? Cuix noço zan yuh omic? R. Caque. I. amo.	
[3] Quezquipa in yuhqui, oticchiuh çepa opa &c.	
Nicanca ic motlatlania in titiçi.	
[1] Cuix aca ichtpochtli otic, payti oticmacac patli, inic huetziz yconeuh motlatlaxiliz? R. Caquemaca. I. amo.	
[2] Quezquipa in ye yuh tic chihua? R. Caye opa yexpa.	
[3] Axcan nimitznahuatia à ocmo, occepa yuhqui tic chihuaz, ca zenca huei tlatlacolli, ca mopampa nenpolihui ini tlachihualtzin Dios, in amoquimomacehui tiuh in nemaquixtiliztli Sancto Baptizmo, catehuatl mictlantiaz, intla oc [Fol. 22] çepa yuhqui ticchihuaz.	
	
¶ Tetlatlaniliztli, initechcopa chiquaçentetl, teotenahuatilli.	
[1] Cuix otimomecati? Cuix ota àhuilnen? Cuix oticmomacac intlalticpac tlatlacolli tlatlpaquiliztli? Cuix àca noço acame çihua ò intechtacic ini nahuac otitlatlaco. R. Caque. I. amo.	
[2] Quezquintin in çihua ointech taçic oin nahuac titlatlaco. R. Canahui, macuili, &c.	
[3] Cuix namiqueque? Cuix ic noçihua? Cuix zan yuh nemi? Cuix nozo huel oc maçiticate ichpopochtin. R. V. G. ca in çenamique, in occe icnoçihuatl, in ocçezan yuh nemi auh inocce ichpochiti &c.	
[4] Cuix maçeme mohuayolque in aço quen ticnotza in aço mohueltiuh mohuepol momach in anoço zentlamampan ontlamâpan yetlamampâ mohuayolqui meço motlapalo. R. Caque. I. amo.	
[5] Iniquac oytech taçicmohuayolqui, cuix otitlahuâ noço amo. R. Caque. I. àmo.	
[6] In ichpochtli ticytoa oynahuac, titlatlaco, cuix quintehuatl yâcuican otic mahuizpolo, otic xapotlac otic cuilli ini ichpochyo. R. Caque. I. amo.	
[7] Cuix otic cuicuitlahuilti? Cuix temamauhtiliztica in oitechtaçic, cuix acachtopa, otic huihuilan? Cuix huel àmoquinequia, cuix omomapatlaya? R. Caque. I. amo.	
[8] Quequezquipa in nahuac otaçic in çeceme çihua otiquin notz? R. Ca in çe V. G. opa in itech onaçic auh in occe yexpa, &c.	
[9] Quezqui in namiq^ itech otaçic, yhuan quezquipa. R. Ca ome, yey, &c.	
[al margen: Plat.] Nican monemachtiz, in moyolcuitiani inic [Fol. 23] huel quimelauhcay toz inizquipa tlatlacoa inahuac çecihuatl, in çaco quexqui chcachuitl.	
In amehuantin anmacehualtin, in manel ye oxihuitl, yexihuitl an quimomecatiticate çeçihuatl, in çeçemilhuitl in çeçeyohual ytech antlatlacoticate, iniquac amech tlatlania, in teopixqui teyolcuitiani in quezquipa inahua oantlatlacoque; zan anquinâquilia, ca opa yexpa, auh huel amoçentlatol in ian mochtin, auh cayehuatl in huel ic anquitlacoa in àmo neyolcuitiliz. Yeyca huelmonequi, in mopoaz molnamiquiz inipâ neyol cuitiliztli, in quezquipamo chihua tlatlacolli, ypâpa inizqui pa itech amaçi ceçihuatl, canoyzqui temictiani, tlatlacolli anquichihua, auh in manel aocmoanquil namiquizque in yzquipa, ipampa in yehuel huecauh antlatlacoa, yhuâ huel oanqui tlapehuilique intlatlacolli yecce ic anqui tepotztocazque, ic an quilnamiquizque, in çeçemuhuitl, in zeçeyohual in çecen metztli in çeçexihui tl, auh an qui tlaolpoazque, in çeçemilhuitlatlaco lli, auh zan yuh anqui tzôquixtitihue in çexihuitl, in onxihuitl, &c. Auh intlaca mohuel, amoyolo pachihui, in yzquipa, anquilhuizque in amote iolcuiticauh, ca àmo huel nic ilnamiqui, in huelquezquipa onicchiuh tlatlacolli, in çe xihuitl, yece nomati yzquipa, in in açoçentzompa, in anoço izquipa in achi, anquix yeyecoa, anquipantilia, in izquipa, auh iuhqui, in, inic melahuac an moyolcuitizque.	
[10] Cuix in iquac otitlahuan, cuix ò ipantihuetz, in temamauhti tlatlacolli? In motenehua cuiloyotl? In aca ocze in zan moquichpo oytech taçic. R. Caque. I. amo.	
[11] Cuix noço oticmotequi ti, in àchihualoni tetzauh tlatlacolli, in aço itla manenêqui [Fol. 24] yolcatl itech otaçic. R. Caque. I. amo.	
[12] Cuìx quenmanian oticmatocac in monacayo, in aca çihuatl, tic ilnamicti ca. Auh intla çihuatl molhuiz. In aca oquichtli tic ilnamicticac. Auh cuix otic noqui in motlaca xinachyo, in yuhqui in huel oytechtaçic timomati. R. Caque. I. amo.	
[13] Auh tleinô çihuatl? Cuix namique? Cuix icnoçihuatl? Cuix ichpochtli, cuix zan yuh nemi, quezquipa, in yuh oticchiuh? R. Canamique &c. Auh ca nahpa inonic chiuh.	
[14] Cuix aca cihuatl oyca timocayauh. Auh intlacihuatl motlatlaniz. Cuix aca oquichtli oyca timocayauh itla otic tlalili, in monacayo, in yquac itech otacic noçomotech oaçic inic noçomotech oaçic inic ococolizqui. R. Caquemaca. I. amo.	
[15] In yquac ytech otaçicmo namic noço acaçeçihuatl, cuix mo çihuacocoa. Cuix mezhuia? R. Caque. I. amo.	
Nicanca, icmotlatlanizque in çihuatzitzintin.	
[1] Cuix quemanian timez huia, in iquac motech oaçicmonamic noço oczetlacatl? R. Caque. I. amo.	
[2] Cuix otic mamatocac, in monacayo, in oquichtli tic ilnamiqui, inticnequi mamonahuac tlacaco. Auh cuix otimômahui, in otictzonquixti in tlaylpaquiliztli? R. Caquemacatzin, I. amo.	
[3] Cuix maquenmanian, otimopatlachhui in çan nomocihua poytechtaçic, noçomotech oaçic? R. Caque. I. amo.	
[4] Cuix iniquac tlahuanquimonamic motech açic cuix oncan inic tiçihuatl? Cuix noço quenmanian omotech quichiuh intetlaylti tlatlacolli? In amotic tlacahualti? R. Caquemac. I. amotzin.	
[5] Cuix oticmotequiuhti, in tlailpaquiliz tlatolli inic otiquin yoleuh in çihuatl? R. Caque. I. amo.	
[6] Cuix in yquac aca oticmomecati, [Fol. 25] çihuatl, cuix àcame, imixpan in, ayamoquitta tlatlacolli intehuatl, otiquimititi? Otiquinnextili, in amoqualli. R. Caquemacatzin, I. amotzin.	
[7] Cuix quenmanian aca otic tlanahual nochili? Inmopampa, omiximatque tlatlacoltica, in huel tehuatl, oticyoleuh çihuatl, in otictenochili?	
[8] Cuix ticmachilitica, in aço monantzin? In açomo tatzin? mopilhuan mohuayolque? monencahuan inic momecatitiezque? Cuix amotiquin tlacahualtia?	
[9] Cuix in yquac mochan tlahuanticate, in xoxocomiqui, in ocan mixpan quichihua, in àchihualoni tlatlacolli, cuix amotiquin tlacahualtia? Cuix zan tiquimiyta. R. Caquematzin. I. amotzin.	
	
¶ Tetlatlaniliztli initechcopa icchicontetl, teotenahuatili in amotichtequiz.	
[1] Cuix otichtec? Cuix otic cuic inte axca intetlatqui? R. Caque. I. amo.	
[2] Tlê otic ichtec? Cuixtomi? Cuixtilmatli? Quaquahue, caballo, yehcame, totoltin, pitzome, noço ytlaoc zentlamantli huelpatio? R. Caquemac. I. amo.	
[3] Cuix in aquin, oyca timocayauh otictlachtequili, cuix huel icnotlacatzintli? R. Caquemac. I. amo.	
[4] Cuix quenmanian otitecalcoyoni? yohualtica tepan oticalac? otitecochtlaz, in motlacatecolo tlatolyca? Inic otichtequito inic oticmamato in te axca intetlatqui? R. Caque. I. amotzin.	
[5] Cuix yemotequiuh, in tichtequi? R. Ca àmotzin. caçan elotzintli ayotzintli &c. Quenmanian nicelehuia.	
[6] Cuix zàyenoma, mochâ ticpixtica in te axca tetlatqui otic ichtec. R. Caquematzin. I. Amotzin.	
	
¶ Tetlatlaniliz tlatolli in itechcopa, inic [Fol. 26] chicuei teotenahuatilli in amo tiztlacatiz titetentlapiquiz.	
[1] Cuix otiztlacat? cuix otitetàtlapiqui? R. Caquemac. I. amo.	
[2] Auh in aquin otictentla piqui. Cuix huel zenca ic omahuizpololoz? Auh cu ix te ixpâ, intlen zantlapic otic ecahuilti, initech otictlami, in huel ic oticpinauhti in huelic oticmahuizpolo, cuix otoliniloc, omecahuitecoc opinauhtiloc? R. Caquemac. I. amo.	
	
¶ Tetlatlaniliztli in tecpa. 9.	
Cuix huel oticmotequiuhti otic elehui inteçihuauh? in tenamic? Cuix huel oticmomactocac? R. Caquemac. I. amo.	
	
¶ Tetlatlaniliztli initechpa 10.	
Cuix otic amic oticteoçiuh, in te axca in tetlatqui? In te ytonal in tetetlapalihuiliz? R. Caquemacatzin. I. amo.	
¶ Nicanca, in macuiltetl yteotenahuatiltzin Sancta Yglesia.	
Inic çentetl, in Domingo, yhuan in ilhuitl ipan Missa mocaquiz, in huel maçitiez çemissa.	
Inic ontetl neyolcuitiloz in yquac Quaresma, &c.	
In ic etetl tlaçeliloz, in yquac Iueves Sancto, noço ini hezcalilitzin, noço ini monecyan.	
Inic nauhtetl nezahualoz iniquac motlanahuatilia in Sancta Yglesia.	
Inic macuiltetl tlamanaloz iquac imonecyâ.	
¶ Tetlatlaniliztli initechcipa, in macuiltetl, yteotena huatiltzin Sacta Yglesia 	
[Fol. 27] In itechcopa yc ce.	
Cuix oticcac mochipa, Domingotica, in Missa, yhuan in pialloni ilhuite ipâ, in amozâ otic co ton, oticytlaco. R. Caquemacatzin, I. amotzin.	
In itechcopa ic ome.	
Cuix otimoyolcuiti, in Quaresmatica? cuix noço quenmanian, omitztlapololti intlatecolot, in ic oticauh? R. Caq^. I. amo.	
In itechcopa yc ei.	
Cuix otitlazelli in Iueves Sancto? anoço ini nezcalilitzin, pascoa. R. Caquemacatzin. I. amo.	
In itechcopa ic nahui.	
Cuix otimozauh, in viernes, yhuan vigilia ipan? cuix noço quenmanian omitztlapololti intla catecolotl inic oticqua, in nacatl? R. Caque. I. amo.	
In itechcopa icmacuilli.	
Cuix otitlaman otimohuenti inimonecyan. R. Caque. I. amo.	
	
¶ Tetlatlaniliztli, initechcopa in matlactlionnahui tetlaocoliliztli, in motenehua obras de Misericordia.	
Cuix in yquac àca co coxcatzintli, motolinicatzintli, moqui ahuac omoquetzato, in mitzytlanilitiuh, motlaxcal, cuix otictlapani? cuix otictlaocolli innoço çaçocampa otic ipantili? Caque. I. amo.	
Cuix otic àtliti in ça ytê tzin huahuactiuh, in açoquenmanian omitz aytlani? R. Caquemaca. I. amo.	
Cuix omitztlaocòltiq; in mopetlahuiltitinemi, in iquac otihuelit, cuix oytla tzotzomatzintli tiquintlaocolli? R. Caque. I. amo.	
Cuix otiquin yolalito, cuix otiquin tlapaloto? in cocoxque, [Fol. 28] cuix otiquin çiauh quetzato? cuix otiquimelaquahuato? R. Caque. I. amo.	
Cuix otiquîpalehui? cuix otiquin manahui intlatlaco tzitzintin. I. (falten) cuix in pampa otitlatlauhti otimohuenti? R. Caque. I. amo.	
Cuix in nenencatzitzintin in yquac omopan calaque, cuix omitztlaocoltique? cuix otiquincaloti, cuix otiquintlaocolli?	
Cuix iniquac, aca ic notlacatzintli, omomiquili in ayac yca, cuix oicnoyoac in moyolo in ic ticpalehuiz motocaz. R. Caquemac. I. amo.	
Cuix in mopilhuan yhuan in amoquimati, cuix otiquimizcali, cuix otiquin nonotz intlen itechcopa, tlatlacoa? R. Caq^ I. amo.	
Cuix otiquin tlacahualti in amoquali quichiuhtinemi? R. Caque. I. amo.	
Cuix otiqui melaquauh cuix otiquin yolalli in tlao coxtinemi, motequipacho tinemi. R. Caque. I. amo.	
Cuix otiquin tlapopolhui in motecocolicahuâ? cuix in pampa otitlatlauhti? in yuh mitzmonahuatilia Dios inic titlac nopilhuiz. R. Caquemac. I. amo.	
Cuix otichiyohui tlapacahiyohuiliztica, inte coco tetoneuh? in ic mixco moc pac onenque in mohuanpohuan? Caque. I. amo.	
Cuix otiquin machti in aquique, àmoquimati. R. Caquema. I. amo.	
Cuix in pampa, otitlatla uhti, in ixquichtin mitztolina. R. Caque. I. amo.	
Circa sensus.	
Cuix ic oticmoteopohuili in Dios in mixtelolo in motlachializ, in tlê amoquali? Cuix tlachializtica itech otitlailpac? R. Caquemac. I. amo.	
Cuix ic oticmoteopohuilli, in moteotzin inica monacaz, in amoqualli, yyolitlacolocatzin, otichuelcac? oic tictlamachti, in monacaz. R. Caq^. I amo.	
Cuix ic oticmoteopohuili [Fol. 29] in Dios in motlahuel matiliz in zâ yehuatl otictlayecolti. 	
Cuix ica oticmoteopohuilli in Dios, in yca motla necuiliz in huel omitzotla pololti in xochitl in hyetl?	
Cuix ic oticmoteopohui li in inica moma in amoquali oticmatocac, in huel omitztlapololti?	
Circa Potencias.	
Cuix ic oticmoteopohui li in Dios in motlalnamiquiliz in tlen àmoquali tic ilnamiqui? R. I. amo.	
Cuix ic oticmoyoly tlacalhui in mixtlamachiliz in motlacaquiliz, in amoqualli otimotequiuhti.	
Cuix ic oticmoyoly tlacalhui in moçializ in motlanequiliz in niman oticzelitihuetz initeopoaloca tzin? R. Caq. I. amo.	
Cuix, in tlalticpacayotl in tlaylpaquiliztli Cuix àmoixquich motlapalticchihua ini huicpa timicali? R. I.	
Intlacatecolotl in yquac mitztlapololtiznequi, cuix ica in teotlatoli timomapatla timopalehuia. R. Ca quem. I. amo.	
In monacayo icquac, mitztlapololtia, cuix ixqui ch motlapalticchihua inic yhuicpa timomaquixtia, inicamoquitlacoz moyolia?	
	
¶ Nicanca in chicontetl temictiani tlatlacolli Xic yta xic ilnami qui catlehuatl, in oticchiuh in ypan otihuetz? Inic çe Nepoaliztli, in ic ome, Teoyehuacatiliztli in ic yey Tlailpaquiliztli, in ic nahui Tlahuelli, in macuili Xixicuiyotl, in ic chiquaçen, Nexicolliztli, in ic chicome Tlatzihuillztli? R. Caquemaca ca onicchi uh ca ipan onihuetz in izqui oticmotenehuilli Tlatlaçolli.	
¶ Tenonotzaliztli in itechcopa in izqui quitetl, omoteneuh temic tiani tlatlacolli, oc çenca qualca in tlahuanaliztli in qui çêhuica, in ixquich in nepapàtlatlacolli inic motlacoa [Fol. 30], in izpuitetl, teotenahuatilli.	
Maxic caquican in amixquichtin, an mo tenehua an Christianos ca yehuatl in amocuitlaxcol in yehuel cohuetilia in àmanima, ca yehuatl in yequimictlantlaça, quitepexihuia in amoçan ixquich in chicôtetl temictiani tla tlacolli qui cuitia yecce, in ixquich in quexquich, onca in temamauhti te yçahui in àmoçantlapoali ipâ amechtlaça in mictlâ, atl, yeyca in tlahuâqui in xocomiqui, in aocmoquima ti; quexquich inquimotequiuhtia? In quichihua, in çemilhuitl, in tlaotli quitocatiuh, yuhqui in coatl moçoneuhtiuh, qui po tztiuh, quiztlacmintiuh in temahuiço, noçeyuhqui, in chcihui, iztlac ytêqualac çemotlica quihuihuilanti uh, aoctle yuhqui in ic mo pouhtiuh moçoneuhtiuh. Auh aocac aquin, quicnelia qui tlaocolia ça ixquich in ycamac ycuitlaxcol, in quiçenmati qui tlayecoltia, atle çemelio çe cacahuatl, ic quicnelia iniyo lia inixquich qui tlapehuilia in çesemana inçemetztli in çan quintlatilitica inihuâpohuan ic notlaca, çanachitôca in tepach na macoyan huino namacoyan, compopoloa, concuitlaxcoltema. Auh in quenin aocmoquimati, in ma nel ynantzin, noço yhueltiuh noço in çâ huel yhuayolqui ye ço ytlapalo ytech açi quichihua intemanauhti tlatlacolli, nelye aço çâ no, y oquichpo ytlahuancapo monepanoa, noço quimotequiuhtia in achihualoni tetzauh tlatla colli, in campa manenenqui qui namiqui, in ytech tlatlacoa. Auh çan noyehuatl in inmictlâ, atl, ytec popoçocatiuh qui tlahuelcuititiuh, çan ic onaçi inichâ in quimictia ininamic inipilhuan, quin tetelic ça tlalli ic quin motla, auh çan ic ontlathui in ocçepa yauh intepach namacoyâ in vino namacoyâ in oncan [Fol. 31] moxixicuinpoloa qui cuitlaxcolquetza in ixquich in tepch in ixquich in octi, auh in tla oten in maçan yuhqui cuetlaxtli, miçotlamaxixa, iyçotlali axix ic maltia in yuhquipitzotl in yuhquimanenenqui. Auh in tlacana, otlica ohuetzito oncan çemaltepetl in quitlayltia in manelye manenenque çanoquimotetzahuia, à ocmo otli quitoca, çahueca qui tlayahualhuia. Auh ye no oncan in pehua in moxicoa in moyolcocoa in tetlailyta. Auh aoctlequitequipachoa in mateoyotl. Inma ychan in mainamic ypilhuan ymil ycalçâ quix cahuia, in tlahuantenemi tlatziuhtinemi, quimoçemil cahuilia mi teyocoxcatzin Dios, ça yteouh ini cuitlaxcol inixixicuyo ini oc initepach. Auh in tlaquimotenehuiliz amoyca in quimotlatlauhtiliz çan ipanpa in quimomahuiz polhuiz inquitoz yca yten cuicuitla quimomachiltia in Dios, voto a Dios &c. Auh ma Domingo, mahuey ilhuitl mahuey Pascoa a oquìc quicaqui, in Missa çaquixcahuia inquitlayecoltia intlacatecolotl tlatlahuantinemi, auh initlahuanaliztica oacacqui mahuiztilia, maynantzin maytatzin qui mixtetlatzi nia, quintetzon huihuitla quin mimitia quin pinauhtia. Auh yuhquin chichi yquac paqua mocuepa, quixilli quitopehua ininamic noço çeme inihuanpohuan, noço çan noyehuatl campa miquiliztli qui monamictia in açocana matlahuia, qui quixtia omach cuitlapoçahuac, yuhquichichi, oncâ atenco tenechicoa tetlaca olo loa: quexquich inipan miqui inipantzinquiça intetzauh tlatlacolli, in nemecatiliztli? quexquich in tlachtequiliztli in ymamalmochiuhtiuh? Ini mitonal inin necocol in çequintin ic notlaca? Quexquich in temahuiço ytech yetiuh? In acan quite cuepilitiuh, in tlatlacolli çantlapic tetech [Fol. 32] quitlamitiuh? Quexquich inte axca in te tlatlqui capizmictiuh, quiteoçiuhtiuh? Quex quich in tenamic in teçihuauh quelehuitiuh? Auh yeçe mahuel iuh xicmatican yhuan mahuel yuh ye in amoyolo, ca amo amech maquixtia in inixpantzinco in Dios, in anquitoa, ca yehuatl in octli quichihua, ca aocmonicmati in tlen onicchiuh in tlê onic notequiuhti? Ye yca in aya motitlahuanqui in ayetletocon, y, in octli amoticmati in ca çenca miac tlatlacolli inipan mitztlaçaz àmo in tech timixcuitia in tiquimita, tlahuanque, in ixquich ypanhuetzi.	

	
Ticpia Bula, R. Caquemaca. I. amo.	
Ticmati in nauhtlamâtli. R. Caquemaca. I. amo.	
Otic çêtlalli in motlatlacol omoch tic ilnamic. R. Caque. I. amo.	
Cuix moçeyolocacopa in timoyolcuitiznequi, Cuix huel ic timoyoltone hua in oticmoyoly tlacalhui in moteotzin, motlatocatzin Dios? Cuix oyuh tictlalli in moyollo in ca aocmoticmoteopohuiliz. R. Caq. I. amo.	
[Fol. 33] Cuix ye tic çemixnahuatia, in tlatlacolli, in ic aocmocepaticmomacaz? R. Caque. I. amo.	
Cayequalli xicytto, xicpoa, xic pantlaça, xic mocuiti amoçe xictlati. Auh acachtopa, ximix ycuilo, xiquito in motlatolcopa Pater noster &c.	
Amoxictlapehuili in mo tlatol, in yuh quimochipa an quichihuani, çan nimâ yçiuhca, xic melauhca yto tihuetzi, in motlatlacol in yehuatl huel conmati, in moyolo otic chiuh. In ic oticytlaco in izquitetl teo tenahuatilli, in aço amotic chiuh, moçeyolocacopa, ini tlayecoltilocatzin Dios. In aço ytla ocqualca ytech otic tlalli in moyollo, in aço ytla oc çentlamantli oticneltocac, oticteoma?	
In aço miacpa otictlapic teneuh tinen ini mahuizto catzin, in Dios in quezquipa, iztlatiliztica, in quezquipa neltiliztica. In cuix quenmanian, çâtlapic tepan oti testigotic.	
Quezqui Missa oticytlaco in Domingo, yhuan in huey ilhuitl ypâ in huel amonahuatil? Auh tleyca in oticcauh, cuix ahuel otimochiuh, cuix timococoa, cuix noço ytlaoc çentlamâtli in ic amotihuelit? Cuix noço çânic otimoque lo çan otitlatziuh, çan otitlahuan, çan ytla oc çentlamâtli motlahuelilocayo in omitzcahualti? Cuix noço tehuatl otiquin cahualti, acame in, açomopil huan, in açomonencahuâ motlapacholhuan, in aço otiquintlahuanti, otiquin tlatequipanolti, in anoço otiquin tlatziuiz mauh? In cuixti, tepach tlallia, in aço cêca miactlacatl ypampa ticahualtitia in Missa in Domingo ypan yhuan in huei ilhuitl inçan quix cahuia amochan tlahuana.	
In aço otiquinmahuizpolo in monantzin motatzin, in motiachcahuâ, in aço atle ypâ otiquimitac?	
In aço aca, otictopeuh, oticmicti, in huel momac omic, in aço otic paqualti otictlachihui [Fol. 34] in, quen oticchiuh, in anoço çan tehuatl, otimomiquiz elehui, otitlaçentlami, noço otitemiquiz elehui, otitecocoli oticnemili, in qui enin titemictiz titepopoloz, in anoço aca, otztli, çihuatl oticpayti in ic aquitlaz yconeuh, noço tehuatl, otipa, yc inic ohuetzin, moconeuh.	
In aço timomecatia, in yc quexquich cahuitl, timomecatitica, intle çihuatl, in cuix namiq^? In cuix ic noçihuatl? In cuix ichpochtli, noço çan yuh nemi, in yequezquipa ic timoyolcuitia? Auh in ye quezquipa ytechtaçi in çe xihuitl in onxihuitl &c. Ic xicpoa ic xic ilnamiqui, in çeçemilhuitl, in çeçemana çeçen metztli çeçenxihuitl, in cuix mohuayolqui? In aço quen ticnotza, in noço quezquintin in çihua, in çâ inca otimahuilti inçan intech otaçic, in catlehuatl namique? In catlehuatl, huel maçiticatca ichpochtli, in catlehuatl, ic noçihuatl, in catlehuatl in çan yuh nemi. Auh in huel ocmaçiticatca, ichpo chtli, in cuix quintehuatl oticmahuizpolo, otic xapotlac, auh in quequezqui pa, in çeçeme in tech otitlatlaco? Auh in ichpochtli, intla, oticmahuizpolo momamal inic ticuepiliz, inimahuiço, ytla, ycticpalehuiz, in ic monamictiz, noço, in tlacamotinamique ticmonamictiz. In aço çeme mohuayolque, in açoquentic notzo, in intech otitlatlacocihua, in aço ypâ otihuez in ayc chihua loni in temamauhti tlatla colli, cuiloyotl, in anoço yehuatl in tetzauh tlatlacolli, in ytlamanenenqui oticnepano ytech otitlatlaco?	
In cuix noço otichtec, in cuix, ytla momamal mochiuhtica in cuix noçoquê manian, aca otic teten tlapiqui, oticmahuizpolo, in cuix noço, otic teoçiuh, in te axca in tetatqui yhuan in tenamic?	
In cuix otimopouh otimochamauh [Fol. 35] in atle ypan otiteytac, in cuix noço atiteoyehuacat, otitzotzocatic, in atle otiquintlaocolli in ic notlaca? In cuix noço çemicac ota ahuilnê oticmoçê macac in tlaylpaquiliztli, in cuix, noço otitlahuelcuic, oti, qualan, in cuix noço, otimoxicotinen, otimoyolcocotinê, in cuix noço, otitlatziuh, in atle oticchiuh, in cuix noço, quenmanian oti tequitlaquaca otimoxixicui no otimoxhuiti? In cuix noço otitequi atlic, otitequitlahuan, otimoçotlac, in quezquipa, in cuix noço otiquanacatl Vigilia, Viernes, noço Quaresmatica in cuix otic ilnamic noço amo, in cuix noço timococoa in yquac: noço àmo in cuix otimoçauh, in yquac monahuatil? In cuix noço çâ otic ytlaco in neçahualiztli çan otitequitla qua; in cuix noço quêmaniâ omitztlapololti in tlacatecolotl, in amotimoyolcuiti in Quaresma in aço amotitlaçelli in aço ipan otihuetz in excomuniô y tetelchihualitzin S. Yglesia.	
Nican Motlalia, in çan quezquicamatl, monectihuetziz intla ye tla, ohueti.	
Cuix, huel ic timoyoltonehua, in oticmoteopohuilli in moteotzin motlatocatzin Dios? R. caquemacatzin.	
Cuix yc tic, çemixnahua tia in tlatlacolli? R. Caquemacatzin.	
Cuix ye yçen mayan, tic telchihua in catlehuatl mi tzcahualtia ini tlayecoltilocatzin Dios? R. Caquemacatzin.	
Cuix oticmoçenmacac, in tlaylpaquiliztli? Cuix otimomecati? R. Caquemacatzin.	
Quezquintin in çihua otiquin momecati? R. Cana hui, macuilli &c.	
Cuix namiqueque, ic noçihua, ichpopochtin, noço çâ yuhnemi? R. Ca çenamiq^ [Fol. 36] çe çâ ic yuhnemi ce ychtpochtli. 	
Quequezquipa, inin nahuac otitlatlaco? R. Ca o opa ye yexpa &c.	
Cuix otitlahuan, cuix huel oticpolo in tlalli, cuix otimiçotlac? R. Caquema catzin. Quezquipa? R. Canauhpa, macuilpa &c.	
Cuix otichtec? R. Caquemaca. Tlen oticychtec, cuix huelpatio? R. Caquemaca. I. amo.	
Cuix aca, mohuayolqui çihuatl ytech otitlatlaco, in yquac titlahuanqui? R. Caquemaca, I. amo.	
Axcan, çaxicmoçenmachiltitie, in moteotzin, in motlatocatzin Dios maca tlemitztlapololtiz, canelli in çenca mitzmocnoytiliz xicytoçe Ave M. &c.	
Nican motlalia in yuhqui ic moyolcuitia in mochintin maçehualtin.	
Notlaçotatzine, canican mixpantzinco onihuala, in ninopapacaco in ninoçêcahuaco, in mix pantzinco nic tlallico, in niyaca in nopalâca, in nehuatl nitlatlacoanipol, câpanel noço tinechmotlaxiliz, canel titlatenquixticatzin in Dios; ca onicchi uh, ca onitlatlacopollo, ca teca onihuetz cac teca onicamanalo, teca oninonotz, tlatlatlacolli tetech, onictlami. Auh onic elehui nacatzintli çâtepitzin onicquac in Vigilia &c. Yhuan çetlacatl, onech cui tlahuilti, tlatlacolli onicchiuh, çepa çeçihuatl, ytech onaçic, yhuan onite yx elehui, yhuan oniquin camanalhui cequintin çihua Auh onic elihui elotl, ayotli, yhuan tepitzin onic ychtec ychcatl: auh miacpa in onocon yc in octlihuel onitlahuan, huel onicpolo in, tlalli, onicchiuh inchicontetl temictiani tlatlacolli. Auh mochipa nicahua in nonamic, yhuâ nopilhuan ocayehuatl, in in onicchiuh, caye yxquich notlaçotatzine.	
[Fol. 37] Nopiltze in otic teneuh moneyolcuitiliz, canimâ ámocan te yolpachihuilti ca çan yuhqui in tlayhuan mextecomac tic tlalia, in motlatlacol, auh in maçâ yuhqui ti cocoxqui ca amohueltinech nextilia, in mococoliz, inic huel nicytaz yhuan nicmatiz in catlehuatl patli nic namictiz inic hueltipatiz. Auh in ax can xicyta cayuhqui yn in timoyolcuitiz, çantic tepotztocaz, inicâ micuiloa inteotenahuatilli.	
Intla otimotlâquaquetz, intla otimixicuilo, intla otiquito in Paternoster, noço Ave Maria, noço Confession, &c. Niman timomanepanoz, hueltic çeyolocacopa huitiaz in tlêtictenehuaz ticytoz ninoyol cuitia initechcopa, in ic çe teotenahuatili in tictoçêtlaçotilizque in Dios, ca amo onicnoçentlaçotilli, ca çêca miac onic onic no yolitlacalhui: ca àmomelahuac onicchiuh ini teomachocatzin, catlê in xolopitlatol huehuentoton onic chichiconeltocac.	
Auh initechcopa, ic ome teotenahuatilli, in amotic tlapictenehuaz, initocatzin Dios, canicnocuitia, ca çenca miacpa, in çêtlapic, onicteneuh, aço caxtolpa, çenpoalpa, yhuan testigo, çâtlapic oninochiuh opa yexpa &c.	
Auh, inic yey, teotenahuatili, intlateomatizq^, ca amonicchiuh, ca ça onitlaatequipano, in ilhuitl ypan yhuan onitlahuan, auh in çexiuhtica, onicauh nahui Missa &c.	
Auh in ytechcopa, ic nahui, in ticmahuiztilizque in tonantzin, totatzin &c. Ca amonicchiuh, ca çêca oniquin mahuizpollo, ca oniquinmimicti, in yquac nitlahuanqui, opa yexpa.	
Auh initechpa ic macuili in amo, titemctizque. Ca miacpa, in onitecocolli onite miquizelehui.	
Auh in ytechcopa ic chiquaçen in amota, ahuilnemizq^. Canic mocuitia ca ona ahuilnen, ca nahui, in çihuatl, onicnomecati onic [Fol. 38] yximatlatlacoltica, in çenamique, in çe ic noçihuatl, in çe ichpochtli, in çe çan yuhnemi. Auh in huel nomecauh, ocatca, ca çenca miacpa initech, ona cic, in aço çentzonpa, auh, in oc, cequintin, in amo nomecahuan, o opa yc, expa, intechonaçic; Auh nic nocuitia, in çeme in tech, initlatlaco ca çan nohuayolqui, ontlamampan, yetlamampan &c. Auh nicnohuei cuitia, ca qualca çenca miac, in onicchiuh, tlatlacolli, initechcopa, in tlalticpacayotl, in onic na huilti, in nonacayo, in onic noqui in notlacaxinacho. Yhuan in tlenmach amoquali onic notequiuhti, auh miacpa in, onitetlanahualnochilli, auh nopampa miaquintin, in tlatlacol tica, omiximatque, yhuâ ic ninoyolcuitia, ca amoqua lli, oniquimititi, in nopilhuan, in nohuayolque, nonencahuan, notlapacholhuan, yhuan in mochintin in quali, oniquimititiz quia.	
Auh in ic chicontetl ninoyolcuitia, ca onichtec, auh huel patio in onic ych tec, tomin, totoltin, tilmatli &c.	
Auh in ytechcopa inicchicuei nic nocuitia, ca huel cenca miacpa in oniz tlacat, yhuâ onitetentlapiqui temahuizpololiztica.	
Auh initechcopa ic chiuhnahui yhuan matlactli, nicmocuitia ca onic teoçi uh ca onic apizmic, in te axca in te nococol, yhuan in innamichuan in nohuâ pohuan.	
Auh no ninoyolcuitia, in itechcopa in chicontetl temictiani tlatlacolli ca onicchiuh ca onicnotequiuhti, ca oninopouh, ca oninochamauh, ca oniteoyehuacat, ca onicnotequimacac in tlaylpaquiliztli, ca onino tlahuelpolo, oniqualâ, auh nic nocuitia, ca oninoxixicuino,oninoxixicuinpolo, oniniçotlac opa yexpa, yhuan oninoyolcoco, auh çenca onitla tiuh.	
Auh ca ononic ytlaço in izquitetl, [Fol. 39] yteotenahualtiltzin in Santa Yglesia oninacaqua in Vigilia in Quaresma, in çâ onic nec, auh a ic ninoçahua in yuhqui techmonehuatilia, in Totecuiyo Dios, auh yequenemoch ic ninoyolcuitia, in ixquich ic onicnoyolytlacalhui, in Dios inica in notlalnamiquiliz in notla tol in notlachihual, çenca onihuey tlatlaco.	
Platicas para administrar los Santos Sacramentos: con las quales se le da a entender a los Naturales lo que pertenece esta materia: assi para su inteligencia como para disposicion de recevirlos.	
	
 Zentenonotzaliztli, in mochi ytechcopa in chicome Sacramentos.	
In yehuatzin, Iesu Christo totlaçotemaquixticatzin, chicôtetl Sacramêtos, oquimotla llilico, In yc ce, Nequatequiliztli. In yc ome: Tlaneltoquiliz chicahualiztli, In yc, yei: Neyolcuitiliztli. In yc nahui: Tlaçeliliztli. In yc macuilli: Temachiotiliztli. In yc chicuaçen: Teopixcatiliztli. In yc chicome: Nenamictiliztli.	
Auh ipampa oquimotec panilli, in chicome Sacramentos, in quiqualtiliz, in to yolia, intlatlacoltica, oy tlacauhca in yquac otlatla co in achto totatzin, Adan in oquipehualti, intlatlaco lli, in iuhqui yehuatl yancuican, omalauh, omoçoquipetzco, oquiçoquinelo intlalticpactlaca, intlacamecayot. Auh in quenin tlatlacoltica, ocatzahuac, oyxpoliuh: huel çenca omonec, in yc occepa mopapacaz, mo qualnextiz. Auh ayac aquin huel oqui chihuazquia, in, intlacamo yehuatzin oquimonomahuilico, in Iesu Christo totemaquixticatzin, [Fol. 40]  in Dios itlaçomahuizpiltzin.	
Auh yehuatl in chicontetl, Sacramentos, in omoteneuh, in yc oquimopatilico, in yc occepa yehuatzin, oquimoyectililico, in tlalticpactlaca, mecayotl, in tlatlacoltica, oixpoliuhca, auh in ma çan iuhqui tequan, coatl oquipotz, oquiztlacmin, oquicocolizcuiti, ca yehuatzin otechmocahuitilitehuac, in itech in chicontetl, Sacramêtos, in patli ic mopatiz. In Nequatequiliztli, ca yehuatl, in hue tlatlacolli, in motenehua, pecado original, quipatia in yuhqui occepa, quipilcuepa qui yancuilia, intlaltic pactlaca mecayotl. In Tlaneltoquiliz teoyotica techicahuiliz tli, cayehuatl, in quinenelhuayotia, quitla oquilotia, intlaneltoquiliz tlachihua lli. In Neyolcuitiliztli, quipapaca, qui çencahua, quitlatlacolquixtia, in toyolia ini çeliloca ini nacayotzî, in Iesu Christo quitemaca in çemicac, yotilitztli. In Temachiotiliztli quite ilhuitia in chicahualiztli. In Nenamictiliztli yc oquimochihuili in quitemacaz in nenamitiliztli, in ihuicpa intlaticpacayotl, yhuâ in yc quitla oquilotiz, quicamayotiz, in tlalticpactla ca mecayotl. O cayehuatl in chicontetl, Sacramêtos yytoloca, auh inic ceceya ca momatiz, in catlehuatl moneltiliz, in acachtopa, in yquac moçeliz canican micuiloa.	
	
¶ Tenonotzaliztli inetechcopa in Sacramento, Tequatequiliztli.	
In axcan, in amehuâtin, in nican anquihualhuica, ini tlachichihualtzitzihuan Dios inic quiçelizq^, initlacomahuiz atzin canicanca in amo mamal in amonahuatil mochihuaz. Oanquihualhuicaque inic itetzinco tiquinpoazq^, in huetnelli teotl caye icen mayan quimomaquixtilia [Fol. 41] inyhuicpa intlacatecolotl, intlatlacoltica, oquin maceuhca, auh in macihui in pipiltzitzintin in ámotlequimatti, yeçe caye catzahuatihuitze in huehuetlatlacolli, in impanquintlacatillia inin nanhuan. Auh inaxcan ica in Nequatequiliz atl, mopapaca mocencahua, quiça intlatlacolli in ipantlacati auh occepa qual neci in ix pantzinco in Dios, auh caye ycenmayan itetzinco pohui, ipâpa in huel amomamal mochihua in ámîtahuan, in anquimachtizque in quenin quimotlaye coltilizque in Dios anquimititizque in teotlatolli in teoyotl.	
Auh nicanca in huelye anquítlacoa inquemanian inin Sacramento in Teoyotica nehuayolcatiliztli, in anquin nepanoa in teoyotica amohuayolque cêca temamauhti intlatlacolli anquimotequiuhtîa insesto: Auh yc huelpachiuhtiez, in amoyolo, in âmo an moxolopitlapiquizque, mayuh xicmatican in axcan ca inin pipiltzintin oanquinhualhuaca que caye amopilhuan teoyotica, auh inin tahuâ inin nanhuâ, caye oanquimohuayolcaticque, caçâ huel amotechca, amo hueca amohuayolque: amo mech iztlacahuiz in tlacatecolotl, amo quemaniâ itla anquimotequichtizque, in amoquali. O cayehuatl, in axcan anquicaqui, in huel amopial amonahuatilyez.	
	
¶ Tenonotzalliztli initechcopa in Sacramento teoyoti ca Techicahuilliztli.	
In yehuantzitzin, tlatoca teopixq^ Obispos, yhuan Arçobispos oquimmomaquilli in Dios in huellitiliz tli in nican tlalticpac inic motequa ilpilizq^ quinezcayotia inin Sacramento in teoyotica Techicahualiztli, inic huel chicahuatiez in totlaneltoquiliz, in atle [Fol. 42] huel quicuaniz, quixopehuaz in huel itech in toyolo, nelhuayoaz, motla oquilotiz, inic acachtopa çentzompa timiquizq^ in amo ticmacahuazque, in yuh qui mochihuiliani in Martyres. Auh ca huel amomamal mochihua, in antetahuan in antenâhuâ inic mochintin amopilhuan anquin qua ilpizque yhuan anquinceliztizque in inilhuicac tetlauhtilli in ittoca Confirmacion, cêca anquimocuitlahuizque in ycuac hualmohuica in teopixcatlatoque in ipan in amal tepeuh in ic mochintin quiçelizque, in ayac mocahuaz, in manelye huehueintlaca, auh çaye no yuhqui ica inin Sacramêto anquiçelia in teoyotica nehuayolcatiliztli yhuan in teoqualnexiliz mahuiçotl gracia.	
	
¶ Tenonotzaliztli initechcopa in Sacramento Neyolcuitilliztli.	
In yc mopapaca in yxquich ytliliuhca ycatzahuaca in toyolia inipâ hue tzi in oyuhmoquatequi: ca yehuatl in neyolcuitiliztli in inmac oquimocahuilite huac in totlaçotemaquixticatzin IESU Christo in teopixq^. Auh ca ye omoteneuh, ca ye omitto in ixquich ytoloca, ca ça yxqui ch in nican ticytozque in huel izquitlamâtli quichihuaz in moyolcuitiani. Inic centlamâtli: huel quitequipachoz quiyoltonehuaz initlatlacol, inic oqui moyolitlacalhui in Dios, in amoquimotlaçotilli, yhuan in ic oquitlaco, oquixopeuh inizqui yteotenahuatiltzin. Auh inic ontlamantli amo tle ic iztlacatiz, amotle ic quimoztlacahuiliz in teyolcuitiani, inic amo nêquiçaz ini neyolcuitiliz. Auh inic yetlamantli: ycemmayan motlacahualtiz quiçe mixnahuatiz in tlatlacolli. Auh inic nautlamâtli: intla itlaymamal mochihua, in aço oquitecuilli in te axca in tetlatqui, [Fol. 43] nimâ motlamamal laçaz, quicahuaz a octle ic e[--]ixtiez iniyolia.	
	
¶ Tenonotzalliztli 4. initechcopa in mahuiz Sacramento ynacayotzin totlaçote maquixticatzin Iesu Christo.	
In cemicac yolilliz tlaqualli: ca yehuatl inina cayotzin in totemaquixticatzin IESU Christo moteneuhtzinoa Sanctissimo Sacramento, auh caqui çê nezcayotia inihuei tetlaçotlalitzin, in amoquimonequilti, in ma itla occentlamantli tlaqualli, otechmocahuililli tehuani, in çâ huel yehuatzin initech in Sanctissimo Sacramento, ilhuicac teotlamahuiçoltica, oncan omocauhtzino tehuac, auh in maçihui inticyta in yca in totla catlachializ intlaxcalli neçi, ca aocmo tlaxcalli in oncanca, ca çâ huel yehuatl ininacayotzin ça ixquich in tlaxcal nenezcayotl oncan mocauhtiquiça, in ic motlapachihuiltitica, in yc motlatitzinotica. Ontlamati in yc yuhqui oqui monequilti. Mocauhtzinoz, in yuhneztica, in ipan in teotlamachiliz amoxtli in yc çentlamantli, ipampa in huel tictocelilizque, yhua huel tictotilizque, ypampa intlahuel techmotititzinozquia, in huel mo nextitzinozquia, mopantlatzinozquia, ca àmo huel quimonamiquilizquia, in totlaca yeliz ini teotiliz pepetlaquilitzin. In yuhq^ tonalli in ahuel quinamiqui in totlachializ, in çan techixmimictia. Auh inyc ontlamantli, ca yehuatl inic ayamo tolhuil in tictotilizque in nican tlalticpac ipampa huel oc monequi in tlaneltoquiliztica titlacnopilhuizque, auh in manel yc anquitta, in cenca miacan quiça inin ilhui cac tlaxcalli, in cenca miacan motlatlapana, monononquaquixtia, canoyan itech çeçeyacan moçêyetzinotica, moçemacitzinotica [Fol. 44] in totemaquixticatzin IESU Christo in tlaxcalne nezcayotl cayehuatl in ne ci motlatlapana, monononqualtlallia, auh ininacayotzin, ca amo quê mo chihua, ca noyan çeçecni ytech in Ostia mocemacitzinotica in yuhqui chipahuac tezcatl in tlamoteteyni motlatlapana incenca miacan quiça, ca çeçecni tezca tapalcatitechmotaz in tonalli, auh amoquen mochihua in tonalli, amo cantlapani, amocan xelihui, çan huel maçitica inic yahualtic, inic chipahuac, inictlanexo, inic tonalmeyo, inic mahuiztic, ipam pa ca çâ ixquich in tezcatl in tlatlapani, teteyni, xexelihui, nononquaquiça, auh in tonalli, ca amoquê mochihua, ca ylhuicatitech yetiuh çan noyuhcatzintli in totlaço temaquixticatzin IESU Christo initech moyeztica in Santissimo Sacramento, ca in macihui in cenca miacâ quiça, moxexeloa in Ostia in cequi huehuei, incequi tepitzitzin, yeçe in yehuatzin ca amo nomoxelihuitia, amo motepitonahuitia, amo quen mochiuhtzinoa, canoyan, çececni moçemacitzinotica, auh àmocecni tepitzin, cecnihueitzintli, inic moyetztica, ca noyan yuh moyetztica, in mochicayhuelitzin, ymahuitzçotzin, ytlatocayotzi, yteotilitzin in yuhqui ilhuica moyetztica. Auh mochintin, in ixquichtin cemanahuac oncate christianos quimo cepan mace huitzinoa. O cayehuatlin in axcâ ticcaqui in titlaticpac tlacatl, auh yece in ic tic moceliliz inin nemiliz tlaxcaltzintli, huelcêca mo nequi in huel acachtopa timoyeyecoz mixco mocpactitlachiaz, àmo çantlapic ticmomacatihuetziz, manen oncan ticnamic in çemicac miquiliztli ipâpa in aquin ytla caonotzaltzin mochihuaz in ilhuica hua, intlalticpaq^ huel cêca monequi in chipahuatiaz átle ic catzahuac, atle ic te tlaylti mochiuhtiaz iniyolia, [Fol. 45] huel acachtopa quitztimotlaliz in aquin quimo coanochilia yhuan in tlen tlaqualli quiqua yhuan in aquique intloc tlaqua: in quimocoanochilia quilna miquiz, ca teotl cenhuelitini, auh çan achitonca intlaquimonequilti in mictlan quimotlaxiliz. Auh n tlenquiqua quilnamiquiz, ca àmo tlalticpac tlaqualli ca huelyehuatl in inacayo tzin in totlaçotemaquixticatzin. Auh inin nahuac tlaqua cayehuantin in ilhuicac tlatoca pipiltin Angeles, ca in macihui in àmo oncan tiquin tlaca oytta cahuelmelahuac ic yuh te chmachtia in teotlaneltoquiliztli, oncâ hualmocemacitimani, hualcenquiçatimani in campa moyetztica in Santissimo Sacramento, inquimotemaquilia in yoliliztli in papaquiliztli cemicac, yhuan in ixquich teoqualnexiliz mahuiçotl. Auh ipampa huel cenca monequi, in anquimocemmahuiztilizque, yhuan huel yuh yez in amoyolo in ca oncan moceyetztica in yuhqui ylhuica tii ytec.	
	
¶ Tenonotzaliztli 5. Initechcopa in Sacramento Temachiotilliztli.	
Notlaçopiltze in axcan omitzmolpili in moteotzin, in motlatocatzin Iesu Christo, canicanca cêtentli ic nimitzel lacahua, nimitzyolalia mayuhquimati in moyolo, ca çenca huei in axcâ mitzilhuiltia, in ilhuicatl mitzmoçalhuia in Santa Yglesia, in ic huel in huicpa timocaliz, timochicahuac, in qui ya ochihuaznequi in moyolia ticchicahuaz in monacayo, tictlapaltiliz in mix in moyolo, çêca ximotlaçocamati, auh xicmotili, caye oncan, caye yxquich, caye ticcahua intlalticpactli, aocmo ytech tictlaliz in moyolo caye ycemmayan. Auh àço ytlamitztequipachoa, xicittlo, xicnextitiuh [Fol. 46] àmo mitztlapololtiz intlacatecolotl, àmo ipan timiquiz, in yc catzahuatiaz in moyolia quentineçitiuh in ixpantzinco in Dios, oquicqualcan ximopalehui, auh amo quen xicchihua in moyolo, cahuei ini teicnoitalitzin in Dios, auh in manel ye cêca miac ticmohuiquililia, ca mitzmocnoitiliz.	
	
¶ Tenonotzaliztli 6. Initechcopa in Sacramento Teopixcayotl.	
In yc Chiquacentetl Sacramento, yehuatl in Teopixcayotl inic quimix quetza, quinteochihua in Teopixque, in ixiptlatzitzihuan yezque in nicâ tlal ticpac, in totlaço temaquixticatzin Iesu Christo. Auh cayehuâtin in cenne mactlalillo in ilhuicac hue litiliztli inic quitemacazque quitetlauhtizque in ix quich omoteneuh Sacramento yehuâtin onca in huelli inic quichihuazque, in ilhuicac tlamahuiçolli Missa ynipan oquinamocahuilitehuac in totemaquixticatzin Iesu Christo, iniyotzin ini tlatoltzin ipâ pa in iquac yehuantin quitenquixtizque ipan in tlaxcalli Hostia, niman inacayotzin mochihuaz in Iesu Christo, inintechmonequiz in cemicac yoliliztli quelehuia, yhuan oquimmocenamaquilli inihuelitzin inic te tomazque te yl pizque initechcopa in tlatlacolli teyolcuitizque, tecencahuazque, tepapacazque, tequatequizque, tenamictizque, yhuan quichihuazq^ in occequi in ilhuicac tlamahuiçolli, auh inic Dios yxiptlatzitzihuan cêca mahuiztililozque ymacaxozque, ca huelyuh momatiz in ca yehuatzin nican tictotlaca nonochilia.	
	
¶ Tenonotzaliztli 7. initechcopa in Sacramento Nenamictilliztli.	
[ Fol. 47] Tlaxihualhuiyan nopil huane, in axcan teoyotica amech Mocetililia in Santa Yglesia an monamictia, auh ca nicanca in anquicaqui, caye içenimayan in ammana, ca ámo moztla, huiptla an mocahuazque, in manel an moyolcuepazque. Auh in axcan xicytacan, oquicqualcan in tlen anquicellia, in tlen anquichihua, in acaçomo an moçeyolocacopa ámo ça tepâ an moxiuhtlatlizque, ca cêca huei in tlamamalli, in yc anqui momamaltia. Aço çâ aca amechyolchia, cuix yehuatl amechpatiz intla motla, huiptla oan maxiuhtla tique, auh inic ontlamantli, xicytacan, açoquen an monotza, in aço Teoyotica, tlapalotica, ye yca ca acan ompohuiz, in nenamictiliztli an quichihuazq^ anoço câpa occecni Teoyotl oanquiteneuhque, ca icteotzoni in nenemictiliz tli, auh in axcan yeticana çihuatzintli ca àmo motla cauh, ca çan nepanol ammopiazque, amotlaçotlaz que an quimotlayecoltiliz que in Dios amotleteuhtli tlaçolli amotzalâ amo nepantla quitlalitiez in tlacatecolotl, in iuhqui an chichime an yezq^ an moquaquatiezque, in yuhqui mochipa anquichihuani, çan pacayocoxca amotlatocazque in ipan ytlayecoltilocatzin in Dios, auh intla oamechmomaquilia amapilhuan, an quintlaço tlazque, nimâ ipan anquin huapahuazque initla yecoltilocatzin. Auh in amehuantia, in axcan in ipâ antlaneltillia in monamictia, aço itla an quimmachillia inic ytlaca hui, inic tzotzoni in nenamictiliztli niman xiqualyto çâ, yeyca intlacamo ca ipan anhuetzizq^ ini tlatelchihualtzin Dios aço çan oamench tlahuantique inic nicâ tlen anquitotihuitze? Acaçomonelli? Aço çan amiztlacati, caye amoyeliz inic mochipa yuhqui anquichihuani, ma ytlaic amechtlapololti, in tlacatecolotl, [Fol. 48] camictlan anyaz que intla ytla ictlatlacahu iz in nenamictiliztli amomamal mochihua in ixqui ch ic motolinizque in monamictia huel xitlapocan, in amixtelolo.	

	

Nicnoneltoquitia in çenhuellitini Dios Tetatzin in oquimochihuilli in ilhuicatl intlalticpactli, no nic noneltoquitia in Totecuyo Iesu Christo in çan huel yçeltzin ypiltzin Dios ini teotlamahuiçolticatzinco Spiritu Sancto omonacayotzino: omotlacatilli ytetzinco in S. Maria moçemaçitzinotica çemicac ychpochtli: motlahyyohuilli ytencopa in Pontio Pilato, [crismón] Cruz titechmamaçoaltilloc, momiquilli tococ motemohui in mictlan, yyelhuitica, mozcallitzino intloc in mimique, motlecahui in ilhuicac ymayec cam pantzinco omotlallitzinoto inçenhuellitini Dios Tetatzin, auh ye ompa in hualmehuitiz in quinmotlatzontequillilliquiuh in yolque, yhuan inmmique nonic noneltoquitia in Dios Spiritu Sâcto Sancta Yglesia Catholica, yhuan nitlaneltoca initechcopa inin neçentlallilliz in sanctome yhuan initechpa, tlatlacol polohuilliztli yhuan ca oc çepa yolihuaz.	
[Fol. 51] Totatzine in ilhuicac timoetztica, maçenca yectenehuallo in motocatzin, mahualauh in motlatocayotzin machihuallo in motla nequillitzin in yuhchihuallo in ilhuicac in tlalticpac, auh maxitechmomaquilli in axcan in totlax cal momoztlaye totechmonequiz, auh maxitech mopopolhuillilli in totlatlacol in yuhtiquin popolhuia in techtlatlacalhuia, auh macamoxitechmocahuilli inic ipan tihuetzizque in teneecoltiliztli. Mainmochihua.	
	
Maximopaquiltitie Sancta Mariatzine timoçêtemilltitica inteoqualnexilliz mahuiçotl gracia, motlantzinco moyetztica in tlatoani Dios, inic tiçenquizca yectenehualloni tiquinmopanahuillia in mochintinçihua, auh noçenquizca yectenehualloni in ytlaaquillo in moxillantzin Iesus, Sancta Mariatzine, intitlaçonantzin Dios, matopampa ximotlatlauhtilli, in ye axcan yhuan in yetomiquiztempan, Mainmochihua.	
[Fol. ]	
Maximopaquiltitie tlatoca çihuapille, intinantzin tetlaocollilliztli, nemillitzintle, tzo pellicatzintle tonechixcayellitzine, maximopaquiltitie, catimitzonto tzatzillillia intipilhuan Eva, mohuiccopatzinco tonelçiçiuh tinemi tichocatinemi in nican choquiz ixtlahuacan ihototepantlatocatzine mayecuelle, maxitech, hualmocnoytilli, auh manoxitech hualmotitilli initla aquillo moxillantzin Iesu in çêca yectenehualloni in tla otictôquixtique in totlamaçehualliz iho ycnoacatzintle yhotetlaocollianie, yhotzopellicatzintle Sancta Mariatzine cemicac ychpochtintle.